Intensciscima fu, pe meito de J.-B. Colbert, l'attivitæ do governo into campo economico e finançiaio: gren travaggi pubbrichi; vigooso impurso dæto a l'agricortua, ma sorvetutto a l'industria e a-o commercio; mariña mercantî e conseguente espanscion coloniâ e commerciâ. Una radicâ riforma de l'eserçito a fu attoâ da F.-M. Louvois; ciu tardi, con S. Vauban, l'organizzaçion de un scistema de difeiza do paise mediante de linie fortificæ de proteçion e places de frontière o dette vitta a un complesso di œuvie de vasto valô strategico e politico, destinao a esercitâ profondo influsso in sce-a scituaçion da França, inte l'avegnî ascì.